Den nye topchef i DI, Lars Sandahl Sørensen, er nervøs for dansk økonomi i lyset af handelskrigen og brexit. Der er ikke meget at stå imod med fra politisk side, hvis nedturen kommer, advarer han.

Som registreret bruger kan du overvåge emner og journalister og modtage nyhederne i din indbakke og følge din nyhedsstrøm på Finans.

Martin Flink, f. 1978, er journalist på Finans. Martin blev journalist i 2005, men var året inden med til at etablere Allers erhvervssatsning Idag/Industriens Dagblad. I 2006 skiftede han til en stilling som pressekoordinator i Dansk Industri, hvilket i 2009 blev til en lignende stilling hos Copenhagen Capacity, inden han 2011 begyndte på Jyllands-Postens erhvervsredaktion. Her har han stort set siden tiltrædelsen beskæftiget sig med arbejdsmarkeds-, erhvervs- og økonomisk politik.

Bo Nielsen, født 1972, er økonomiredaktør på Finans. Han er cand. polit. fra Københavns Universitet og har en Master i erhvervsjournalistik fra Northwestern University i Chicago. Før sin tid på Finans, arbejdede han for Bloomberg News, heraf to år i hovedkontoret i New York. Inden journalistkarrieren arbejdede Bo bl.a. som økonom indenfor strategi, virksomhedsopkøb og forretningsudvikling hos A.P. Møller-Mærsk. Han var før i tiden en adrenalinjunkie og var opslugt af maratonløb, boksning, matchracing og ekstremski. I dag nøjes han med at tage korte løbeture i medvind og går en tur på golfbanen i ny og næ. Han elsker at rejse, bruge tid med sine to børn og at nørde den med økonomiske tidsskrifter.

Danske virksomheder er under pres fra handelskrigen mellem USA og Kina og usikkerheden om udfaldet af brexit, som allerede har ramt økonomierne på nogle af vores største markeder.

Det er nu blevet så slemt, at man ikke skal afskrive en dansk recession, mener Lars Sandahl Sørensen, den nytiltrådte topchef for erhvervslivets stærkeste interesseorganisation, Dansk Industri (DI).

Er du bekymret for recession i Danmark?

»Ja. Ja, det er jeg,« siger Lars Sandahl Sørensen.

»Der er rigtig meget uklarhed og usikkerhed ude i verden lige nu. Vores hovedmarkeder i Tyskland og Sverige er tæt på recession, hvilket får direkte indflydelse på danske virksomheder og dansk økonomi lynhurtigt,« fortsætter han.

Sidste uge sluttede med en eskalering af handelskrigen, da Kina svarede igen på allerede varslede amerikanske tariffer ved at lægge egne tariffer på varer fra USA.

Det fik kort tid efter den amerikanske præsident, Donald Trump, til at true med at sende tarifferne på en række andre kinesiske varer yderligere i vejret.

Selvom Trump mandag sagde, at kineserne nu er klar til at vende tilbage til forhandlingsbordet, så tror hverken Jyske Bank og Danske Bank på, at parterne bliver enige inden det amerikanske præsidentvalg næste år.

»Forhandlingsklimaet er så forgiftet, at udsigten til en handelsaftale er forringet betydeligt. Derfor venter vi nu ikke længere en handelsaftale som vores hovedscenarie, og vi kan bestemt ikke afvise yderligere eskalering af handelskrigen,« siger Kim Fæster, chefanalytiker i Jyske Bank.

Usikkerheden om udfaldet af handelskrigen og brexit holder ifølge BankInvest og Nordea allerede nogle virksomheder fra at investere og driver finansmarkederne mod store udsving.

Alle er nervøse, fordi der er risiko for, at nedturen rammer ekstra hårdt denne gang, advarer Lars Sandahl Sørensen. Det skyldes, at man ikke har så meget at stå imod med som før, mener han.

»En recession vil slå hårdt. Der er trods alt grænser for, hvor meget vi kan sænke renterne, så hvad har vi at stå imod med, når det virkelig gynger? Rigtig mange af de finanspolitiske værktøjer, der kunne hjælpe, bruger vi stadig, så hvor meget er der tilbage i den kasse?« siger Lars Sandahl Sørensen.